Ole M. Nielsen (KRF), 1999-12-09:
I modsætning til hvad de borgerlige ordførere giver udtryk for, så tror jeg ikke på, at vi, havde jeg nær sagt, nogen sinde får mindre administrativt bøvl, heller ikke under en eventuel anden regering.
Det er nærmest utænkeligt.
Vi vil ikke få et lavere skatteniveau.
Det vil sige, at alle jo vil prøve at betale så lidt i skat som muligt.
Det er en af grundene til, at vi skal have kontrol.
Vi vil også alle sammen have så meget i ydelse som muligt.
Derfor skal vi også have kontrol.
Der er en hel masse grunde til, at man skal have alle de indberetninger osv. - miljøkrav, sundhedskrav, osv., osv.
Der er en hoben administrative byrder, skemaer, indberetninger, osv., der skal laves.
Det tror jeg ikke vi får lavet om på.
Derfor er administrationsgodtgørelsen også rimelig, fordi der er de mindre erhvervsdrivende ligesom selvfølgelig alle andre sat til at gøre et stykke arbejde, som offentligheden, som myndighederne har krav på, og det belaster de små erhvervsdrivende tungt.
Derfor var administrationsgodtgørelsen rimelig og retfærdig. Jeg må indrømme, at da jeg hørte om den anden idé her om erhvervsserviceordningen, da så jeg faktisk en god mulighed i det.
Jeg troede virkelig, det var noget, der kunne udvikles.
Men med det, jeg hører nu, er jeg faktisk en lille smule i tvivl om, hvorvidt regeringen ved, hvad det handler om det her, når den nu gør det sådan op, at der skal være nul ansatte, fordi der ikke er løn.
Der skal laves det samme hver uge eller hver måned, og det ordner man med sin bank.
Det har man et system til.
Det er jo ikke problemet.
Det er for så vidt al den anden administration omkring de ansatte, der da er lidt problemer i.
Det er alle de andre
skemaer.
Bare tag et enkeltmandsejet fritidslandbrug.
Dér er der sådan en stak papirer på fire-fem cm om året, og der er virkelig brug for at få hjælp til at finde ud af det.
Og det kan nogle gøre, som har erfaringen og har mulighed for at sætte sig ind i det.
Den fritidslandmand, som skal sætte sig i de der skemaer, der kommer hvert år, og kun gør det den ene gang om året, han har alt for meget bøvl med det, og det fratager ham modet.
Derfor synes jeg, at det var en god idé at få lavet sådan en erhvervsserviceordning, få udviklet nogle systemer og få etableret nogle virksomheder, som virkelig var specialister i det her, og som for den sags skyld også gerne fik lidt tilskud til det, selv om det sidste såmænd ikke var det vigtigste.
Men altså når det bliver gjort til, om man har løn, eller man ikke har løn, så forstår jeg det ikke.
Håndværksrådet går jo nemlig også ind på, at det er den mangfoldighed af opgaver, det handler om.
Så siger regeringspartiernes ordførere jo også, at flokken af de allerfleste af erhvervsorganisationerne anbefaler lovforslaget her.
Men der fortier regeringspartiernes ordførere altså det, der er refereret øverst side 6 i ministeriets samling af høringssvar, hvor Dansk Familielandbrug, landboforeningerne, Dansk Transport og Logistik, Dansk Handel og Service, Foreningen af Statsautoriserede Revisorer og Håndværksrådet nemlig også anfører, at man skal ned på enkeltmandsejede virksomheder, for at det fungerer.
Uden i øvrigt så at have taget endelig stilling til lovforslaget, vil jeg sige, at det er i hvert fald en betingelse for Kristeligt Folkepartis tilslutning, at vi får det der ettal ændret til et nul, ellers så er vi absolut ikke med.
Så synes jeg i øvrigt, at det er en skam, at vi har alt for lidt tid til at lave sådan noget godt noget som det her.
Det er simpelt hen beklageligt, og jeg kan såmænd ikke rigtig forstå, at man ikke kunne vente med, at det skulle træde i kraft til den 1. april eller den 1. juli eller for den sags skyld den 1. januar til næste år.
Det var bedre end at få lavet lidt sjuskeri her i den pressede tid.